C 375/21

Γνωμοδότηση της Ευρωπαϊκής Επιτροπής των Περιφερειών με θέμα «Στρατηγική της ΕΕ για την καταπολέμηση του αντισημιτισμού και τη διαφύλαξη της εβραϊκής ζωής (2021-2030)»

(2022/C 375/04)

Εισηγητής: ο κ. János Ádám KARACSONY (HU/ECR), αντιπρόεδρος της Κομητειακής Συνέλευσης Πέστης Έγγραφο αναφοράς: Ανακοίνωση της Επιτροπής με θέμα «Στρατηγική της ΕΕ για την καταπολέμηση του αντισημιτισμού και τη διαφύλαξη της εβραϊκής ζωής (2021-2030)» COM(2021) 615 final

ΣΥΣΤΑΣΕΙΣ ΠΟΛΙΤΙΚΗΣ

Η ΕΥΡΩΠΑΪΚΗ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

1. επικροτεί την ανακοίνωση της στρατηγικής για την καταπολέμηση του αντισημιτισμού και τη διαφύλαξη της εβραϊκής ζωής (2021-2030) και συμφωνεί ότι η καταπολέμηση του αντισημιτισμού συνιστά μια σύνθετη πρόκληση, καθώς ο αντισημιτισμός απειλεί τις θεμελιώδεις ευρωπαϊκές αξίες. Μέσω της ενεργού συμμετοχής της, η Ευρωπαϊκή Επιτροπή των Περιφερειών θα μπορούσε να συμβάλει στη στρατηγική της Ευρωπαϊκής Επιτροπής για την καταπολέμηση του αντισημιτισμού και τη διαφύλαξη της εβραϊκής ζωής (2021-2030) διασφαλίζοντας ότι οι τοπικές και περιφερειακές αρχές συμμετέχουν στην εφαρμογή της. Φρονεί δε ότι κοινός στόχος όλων των τοπικών και περιφερειακών αρχών της ΕΕ πρέπει να είναι η εξάλειψη του αντισημιτισμού στην ΕΕ·

2. εκφράζει τον προβληματισμό της σχετικά με τα ευρήματα της δεύτερης έρευνας σχετικά με τις διακρίσεις και τα εγκλήματα μίσους κατά των Εβραίων στην ΕΕ, Εμπειρίες και αντιλήψεις αντισημιτισμού (2018) που εκπονήθηκε από τον Οργανισμό Θεμελιωδών Δικαιωμάτων της Ευρωπαϊκής Ένωσης (FRA), η οποία επιβεβαίωσε ότι εννέα στους δέκα Εβραίους θεωρούν ότι ο αντισημιτισμός έχει αυξηθεί στη χώρα τους και ότι 85 % των Εβραίων θεωρούν ότι ο αντισημιτισμός αποτελεί σοβαρό πρόβλημα·

3. επιδοκιμάζει το γεγονός ότι η στρατηγική της Επιτροπής βασίζεται σε ευρεία διαβούλευση με τους σχετικούς ενδιαφερόμενους φορείς, συμπεριλαμβανομένων των εθνικών και περιφερειακών αρχών, εβραϊκών κοινοτήτων και οργανώσεων, ανεξάρτητων εμπειρογνωμόνων και ερευνητών, του FRA και διεθνών οργανισμών και άλλων ενδιαφερομένων φορέων·

4. τονίζει ότι ο εβραϊκός πολιτισμός συνιστά αναπόσπαστο μέρος του ευρωπαϊκού πολιτισμού και ότι η εβραϊκή πολιτιστική κληρονομιά πρέπει να προστατεύεται και να προωθείται στους δήμους και τις περιφέρειες της ΕΕ με τρόπο που να ενθαρρύνει τους Ευρωπαίους να εκτιμούν και να θεωρούν την εβραϊκή πολιτιστική κληρονομιά ζωτικό μέρος του ευρωπαϊκού πολιτισμού και τρόπου ζωής. Εφιστά την προσοχή στις χιλιετίες παραδόσεων της εβραϊκής ζωής και στις αμέτρητες σημαντικές συνεισφορές από ανθρώπους εβραϊκών πεποιθήσεων ή καταγωγής στο κοινό μας κοινωνικό και πολιτιστικό γίγνεσθαι. Από την άποψη αυτή, πιστεύει ότι είναι σημαντικό να ενισχυθεί η συνεργασία μεταξύ των περιφερειών και της κοινωνίας των πολιτών·

5. επικροτεί την επιβεβαίωση της αυστηρής και ακλόνητης προσήλωσης της Επιτροπής στην παγκόσμια καταπολέμηση του αντισημιτισμού. Συμφωνεί πως κάθε μορφή αντισημιτισμού, υποκίνησης σε μίσος ή βία είναι απαράδεκτη και ασύμβατη με τις αξίες και τους στόχους της Ευρωπαϊκής Ένωσης (ΕΕ) και των κρατών μελών της. Οι αρχές αυτές είναι αδιαπραγμάτευτες. Υπό το πρίσμα όσων αναφέρθηκαν, κρίνεται απαραίτητο να ενσωματωθεί η πρόληψη και η καταπολέμηση όλων των μορφών αντισημιτισμού από όλες τις διεθνείς, εθνικές και υποεθνικές αρχές και σε όλους τους τομείς πολιτικής·

6. επικροτεί τη δέσμευση της Επιτροπής να διεξάγει τακτικό διάλογο με το Ευρωπαϊκό Κοινοβούλιο και με τα εθνικά κοινοβούλια των κρατών μελών για να ενθαρρύνει την αποφασιστική δράση για την καταπολέμηση του αντισημιτισμού και τη διαφύλαξη της εβραϊκής ζωής και προσθέτει ότι η επέκταση της πρόσκλησης σε περιφερειακούς παράγοντες θα ενισχύσει περαιτέρω την αποτελεσματικότητα της στρατηγικής·

7. κρίνει ενδεδειγμένο το συμπέρασμα της στρατηγικής ότι κάθε μορφή μίσους υπονομεύει την αξία της ανθρώπινης ζωής και είναι ασυμβίβαστη με τις αξίες τις οποίες υποστηρίζει η ΕΕ. Παρότι επικροτεί το ότι η εν λόγω στρατηγική αποτελεί μέρος των προσπαθειών της Επιτροπής για την καταπολέμηση κάθε μορφής μίσους, διακρίσεων και ρατσισμού, θεωρεί ότι είναι απαραίτητο να προχωρά ένα βήμα ακόμα περαιτέρω και να ανακοινώνει μια αρχή μηδενικής ανοχής απέναντι στον αντισημιτισμό·

8. υπενθυμίζει πως βάσει του Άρθρου 17 της ΣΛΕΕ η Ευρωπαϊκή Ένωση πρέπει να διατηρεί ανοιχτό, διαφανή και τακτικό διάλογο με εκκλησίες, θρησκευτικές ενώσεις και μη ομολογιακές οργανώσεις και πως τέτοιος διάλογος πρέπει επίσης να αναπτυχθεί από την ΕτΠ·

Πρόληψη και καταπολέμηση κάθε μορφής αντισημιτισμού

9. κρίνει ενδεδειγμένο το συμπέρασμα της στρατηγικής ότι οι πιο κοινές εκδηλώσεις αντισημιτισμού σήμερα περιλαμβάνουν τον αντισημιτισμό σε σχέση με το Ισραήλ, τον οποίο υφίστανται κυρίως στο διαδίκτυο οι Εβραίοι στην Ευρώπη ( 1 )

10. υποστηρίζει πλήρως την ιδέα ότι θα πρέπει να καταστεί συνήθης πρακτική για τα κράτη μέλη και τις αρχές τους να χρησιμοποιούν τον ορισμό του αντισημιτισμού που παρέχεται από τη Διεθνή Συμμαχία για τη Μνήμη του Ολοκαυτώματος (IHRA) για να είναι σε θέση να εντοπίσουν αντισημιτικά μοτίβα και διάφορες εκδηλώσεις αντισημιτισμού. Η αναγνώριση μιας πράξης ως αντισημιτικής και ο χαρακτηρισμός της ως τέτοιας δημιουργεί εμπιστοσύνη στις αρχές και στα δικαστήρια και καθιστά τους ανθρώπους πιο πρόθυμους να καταγγείλουν εγκλήματα που υποκινούνται από αντισημιτικές απόψεις·

11. επισημαίνει ότι, σύμφωνα με τον εν λόγω ορισμό: α. οι αντισημιτικές ενέργειες θα πρέπει να θεωρούνται ποινικό αδίκημα (για παράδειγμα, η άρνηση του Ολοκαυτώματος ή η διάδοση αντισημιτικού υλικού). Η χρήση επιβλαβούς ορολογίας μίσους (Ολοκαύτωμα, γενοκτονία, απαρτχάιντ) δεν μπορεί να γίνεται αποδεκτή ως θεμιτή έκφραση κριτικής σε εβραϊκές συλλογικότητες ή στους γενικούς σκοπούς και συμπεριφορές του εβραϊκού κράτους· β. οι ποινικές ενέργειες πρέπει να θεωρούνται αντισημιτικές όταν οι στόχοι των επιθέσεων, είτε πρόκειται για ανθρώπους είτε για πράγματα —όπως κτίρια, σχολεία, χώρους λατρείας και νεκροταφεία— επιλέγονται επειδή είναι, ή θεωρούνται, εβραϊκοί ή σχετικοί με τους Εβραίους· γ. οι αντισημιτικές διακρίσεις και η στέρηση για τους Εβραίους ευκαιριών ή υπηρεσιών που είναι διαθέσιμες για άλλους πρέπει να διώκονται και να καταδικάζονται·

12. επιδοκιμάζει το γεγονός ότι τα κράτη μέλη έχουν εγκρίνει τη στρατηγική και έχουν ήδη δεσμευτεί για την πρόληψη και την καταπολέμηση του αντισημιτισμού μέσω εθνικών στρατηγικών, καθώς και άλλων μορφών διακρίσεων, όπως ο ρατσισμός, η ξενοφοβία και η ριζοσπαστικοποίηση. Ένα τέτοιο παράδειγμα είναι η Ένωση ισότητας: το σχέδιο δράσης της ΕΕ για την καταπολέμηση του ρατσισμού 2020-2025, για το οποίο η Επιτροπή των Περιφερειών εξέδωσε επίσης γνωμοδότηση ( 2 )

13. εγκρίνει τη δήλωση της στρατηγικής ότι το κλειδί της επιτυχίας είναι η ενισχυμένη συμμετοχή των οργανώσεων της κοινωνίας των πολιτών και των εβραϊκών κοινοτήτων, η ενίσχυση της ενεργού συνεργασίας με τις εν λόγω οντότητες και η παροχή οικονομικής υποστήριξης για τις πρωτοβουλίες τους μέσω των υφιστάμενων ενωσιακών προγραμμάτων χρηματοδότησης, με συγκεκριμένα κονδύλια για την υλοποίηση αυτών των στόχων·

14. επικροτεί τη δέσμευση της Επιτροπής να υποστηρίξει οργανισμούς και έργα για την καταπολέμηση και καταγραφή κάθε μορφής αντισημιτισμού μέσω της χρηματοδότησης του προγράμματος «Πολίτες, ισότητα, δικαιώματα και αξίες» (πρόγραμμα CERV) ( 3 ) με προϋπολογισμό ύψους 1,55 δισ. ευρώ, καθώς και διαφόρων άλλων προγραμμάτων της ΕΕ ( 4 ) , αντιμετωπίζοντας έτσι τον εγκάρσιο χαρακτήρα του αντισημιτισμού μέσω της αντιμετώπισης του αντι-ιουδαϊσμού και της αμφισβήτησης της νομιμότητας του Κράτους του Ισραήλ, καθώς και μέσω της δέουσας προσοχής στη μνήμη του Ολοκαυτώματος·

15. υποστηρίζει, ως μέτρο οικοδόμησης εμπιστοσύνης στη δράση του κράτους, τον διορισμό υπεύθυνου επικοινωνίας στις εθνικές και περιφερειακές αρχές ασφαλείας και τη δημιουργία διαύλων και συντονισμένων μέτρων επικοινωνίας, ιδίως σε περιπτώσεις κρίσης·

16. επικροτεί την απόφαση της Επιτροπής να επισημοποιήσει την ad hoc ομάδα εργασίας για την καταπολέμηση του αντισημιτισμού ως μόνιμη δομή, προκειμένου να στηρίξει την υλοποίηση της παρούσας στρατηγικής και να συμβάλει στον συντονισμό των προσπαθειών των κρατών μελών, των εκπροσώπων της εβραϊκής κοινότητας και άλλων ενδιαφερόμενων φορέων. καλεί την Επιτροπή να δώσει ιδιαίτερη προσοχή στην πολυπλοκότητα των ευρωπαϊκών εβραϊκών κοινοτήτων κατά την επιλογή των εκπροσώπων των ομάδων εργασίας, προκειμένου να διασφαλίσει ότι όλα τα δόγματα και τα θρησκευτικά κινήματα εκπροσωπούνται ισότιμα·

17. θεωρεί ανησυχητικό το γεγονός ότι 44 % των νεαρών Ευρωπαίων Εβραίων έχουν υποστεί αντισημιτική παρενόχληση ( 5 ) και κρίνει κατεπείγουσα την ανάγκη να καταπολεμηθεί ξεκάθαρα η αντισημιτική ρητορική και τα εγκλήματα μίσους, καθώς και ο βίαιος εξτρεμισμός και η τρομοκρατία κατά των Εβραίων. Εκφράζει τη βαθιά της ανησυχία σχετικά με έρευνα που διεξήγαγε ο Οργανισμός Θεμελιωδών Δικαιωμάτων σχετικά με τα βιώματα εγκλημάτων μίσους των Εβραίων σε 12 κράτη μέλη της Ένωσης, σύμφωνα με την οποία 35 % των ερωτηθέντων έχουν ήδη συναντήσει τη δήλωση ότι «οι Εβραίοι εκμεταλλεύονται το Ολοκαύτωμα για τους δικούς τους σκοπούς» ( 6 ) , ενώ 53 % των Ευρωπαίων θεωρούν πρόβλημα την άρνηση του Ολοκαυτώματος στη χώρα τους ( 7 ) . Για αυτό, η ΕτΠ ζητεί την ταχεία έγκριση της πρότασης της Ευρωπαϊκής Επιτροπής για επέκταση του καταλόγου των εγκλημάτων στην ΕΕ ώστε να συμπεριλάβει τη ρητορική και τα εγκλήματα μίσους, πράγμα που θα επιτρέψει τη θέσπιση πανενωσιακών ελάχιστων κανόνων για τον καθορισμό των ποινικών αδικημάτων και των ποινών·

18. συμφωνεί με την Επιτροπή ότι κατά την υλοποίηση της στρατηγικής, τόσο τα κράτη μέλη όσο και οι τοπικές και περιφερειακές αρχές καλούνται να διαδραματίσουν ιδιαίτερα σημαντικό ρόλο όσον αφορά την καταπολέμηση του αντισημιτισμού και τη διαφύλαξη της εβραϊκής ζωής. Δεσμεύεται να επικεντρωθεί περισσότερο στο θέμα του αντισημιτισμού στο μέλλον, προκειμένου να συμβάλει στην υλοποίηση της στρατηγικής της ΕΕ για την καταπολέμηση του αντισημιτισμού και στην προώθηση της ανταλλαγής ορθών πρακτικών·

19. επικροτεί τη Στρατηγική για την ευρωπαϊκή δικαστική κατάρτιση 2021-2024 της Επιτροπής, με στόχο τη στήριξη προγραμμάτων κατάρτισης και δραστηριοτήτων οικοδόμησης ικανότητας αντιμετώπισης του αντισημιτισμού μεταξύ των δικαστικών και του προσωπικού των διωκτικών αρχών, μεταξύ άλλων μέσω του Ευρωπαϊκού Δικτύου Κατάρτισης Δικαστικών (EJTN) και του Οργανισμού της Ευρωπαϊκής Ένωσης για την Κατάρτιση στον Τομέα της Επιβολής του Νόμου (CEPOL). Οι δράσεις ευαισθητοποίησης σχετικά με τον αντισημιτισμό και κατάλληλης κατάρτισης πρέπει επίσης να είναι διαθέσιμες στις τοπικές και περιφερειακές αρχές·

20. υπογραμμίζει ότι είναι ιδιαίτερα σημαντικό να συλλέγονται συγκρίσιμα δεδομένα αναφορικά με τις εκφράσεις αντισημιτισμού στα κράτη μέλη και η μεθοδολογία και η θέσπιση διαδικασιών συλλογής δεδομένων να υποστηρίζονται από στοχευμένα κονδύλια και προγράμματα·

21. συμφωνεί με την Επιτροπή ότι η καταπολέμηση του αντισημιτισμού στο διαδίκτυο αξίζει μεγαλύτερης προσοχής. Επισημαίνει ότι οι αντισημιτικοί συνωμοσιολογικοί μύθοι, τα ναζιστικά σύμβολα, ενθύμια και λογοτεχνικά έργα, καθώς και η προώθησή τους στο διαδίκτυο μπορούν να οδηγήσουν σε ριζοσπαστικοποίηση και, στο τέλος, σε σωματική βία. Για αυτόν ακριβώς τον λόγο, οι ειδικές υποχρεώσεις για τους φορείς εκμετάλλευσης που καθορίζονται στον κώδικα συμπεριφοράς τους, στην πράξη για τις ψηφιακές υπηρεσίες και στην πράξη για τις ψηφιακές αγορές, είναι ιδιαίτερα σημαντικές·

22. υπογραμμίζει πόσο σημαντικό είναι να δοθεί μεγαλύτερη προσοχή στον τρόπο αντιμετώπισης του παράνομου περιεχομένου στις πλατφόρμες μέσων κοινωνικής δικτύωσης. Οι αρχές επιβολής του νόμου, οι δικαστικές αρχές και οι δικαστικές αστικές διαδικασίες διαδραματίζουν κρίσιμο ρόλο στην επίτευξη του εν λόγω στόχου. Οι δηλώσεις που γίνονται στο διαδίκτυο ή στα μέσα κοινωνικής δικτύωσης και συνιστούν ποινικό αδίκημα θα πρέπει να διώκονται ανελλιπώς, επομένως η ΕτΠ θεωρεί απαραίτητο να ενισχυθούν η ενωσιακή και οι εθνικές νομοθεσίες για το εν λόγω θέμα. Προς τούτο καλεί τα κράτη μέλη να μεταφέρουν και να εφαρμόσουν γρήγορα και πλήρως την απόφαση-πλαίσιο για την καταπολέμηση του ρατσισμού και της ξενοφοβίας ( 8 )

Προστασία και διαφύλαξη της εβραϊκής ζωής στην ΕΕ

23. επικροτεί την αποφασιστικότητα της Επιτροπής να στηρίξει τα κράτη μέλη και τις εβραϊκές κοινότητες στην ενίσχυση της προστασίας των συναγωγών και των τόπων λατρείας με χρηματοδότηση ύψους 24 εκατομμυρίων ευρώ, και εφιστά την προσοχή στο γεγονός ότι τα ενοποιημένα δεδομένα που συλλέγονται για περιστατικά θα μπορούσαν να στηρίξουν την Επιτροπή, από κοινού με το Κέντρο Ανάλυσης Πληροφοριών της Ευρωπαϊκής Ένωσης, για τη διερεύνηση των ειδικών απειλών για τον εβραϊκό πληθυσμό, τις κοινότητες και τους τόπους λατρείας, προκειμένου να εξασφαλιστεί καλύτερη κατανόηση, πρόληψη, προστασία και αντίδραση στους ειδικούς κινδύνους ασφάλειας·

24. τονίζει ότι, παρά τη μακρόχρονη παρουσία των Εβραίων στην Ευρώπη, 68 % των Ευρωπαίων αναφέρουν ότι δεν είναι «καθόλου ενημερωμένοι» για την εβραϊκή ιστορία ( 9 ) . Πιστεύει ότι η αύξηση της ευαισθητοποίησης και των γνώσεων σχετικά με την εβραϊκή ιστορία, τη θρησκεία και την κουλτούρα μεταξύ των νεαρών μαθητών πρέπει να αποτελεί προτεραιότητα. Η ποιότητα του εκπαιδευτικού υλικού και των εγχειριδίων που χρησιμοποιούνται για τους εκπαιδευτικούς έχει ιδιαίτερη σημασία εν προκειμένω. Υπάρχει ανάγκη να καταργηθούν οι κοινωνικές προκαταλήψεις και να προωθηθεί η πλήρης αναγνώριση του ότι η εβραϊκή ζωή συνιστά μέρος της ευρωπαϊκής κοινωνίας·

25. επικροτεί την αναγνώριση από την Επιτροπή του σημαντικού ρόλου που διαδραματίζουν ο αθλητισμός και τα μέσα ενημέρωσης στην προώθηση της ένταξης και επισημαίνει ότι εκτός από τις πρωτοβουλίες των ΜΚΟ, η ενεργός συμμετοχή εβραϊκών οργανώσεων και η υποστήριξη μέσω στοχευμένων προγραμμάτων μπορεί να αποδειχτούν πιο αποτελεσματικές στην καταπολέμηση των αντισημιτικών στερεοτύπων και παρανοήσεων·

26. επικροτεί το ευρωπαϊκό πλαίσιο δράσης στον τομέα της πολιτιστικής κληρονομιάς ( 10 ) (το οποίο περιλαμβάνει ένα ειδικό μέτρο για τα εβραϊκά νεκροταφεία στην Ευρώπη), αλλά εφιστά επίσης την προσοχή στο γεγονός ότι υπάρχουν πολλές εγκαταλειμμένες συναγωγές και άλλοι ορφανοί χώροι εβραϊκής κοινότητας στην Ευρώπη. Εκτός από την περιφερειακή ενίσχυση, θα χρειαστούν περαιτέρω προγράμματα για την ενίσχυση των πολιτιστικών ριζών της Ευρώπης με την αποκατάσταση αυτών των σημαντικών τόπων και την προστασία τους από βανδαλισμούς·

27. επικροτεί τη δέσμευση της Επιτροπής για την εκπαίδευση και την έρευνα σχετικά με την εβραϊκή ζωή, τον αντισημιτισμό και το Ολοκαύτωμα, καθώς και την αναγνώριση ότι είναι ουσιαστικής σημασίας για την κατανόηση του αντισημιτισμού σήμερα και για την αποτροπή επανάληψης τέτοιου είδους φρικαλεοτήτων. Ωστόσο, το περιορισμένο πεδίο εφαρμογής των προγραμμάτων του ΟΑΣΕ ( 11 ) /ODIHR ( 12 ) και της UNESCO ( 13 ) σε ορισμένα κράτη μέλη πρέπει να ενισχυθεί·

Εκπαίδευση, έρευνα και μνήμη του Ολοκαυτώματος

28. επικροτεί το σχέδιο της Επιτροπής να χρηματοδοτήσει πανενωσιακή έρευνα για τις αντισημιτικές προκαταλήψεις σε όλη την Ευρωπαϊκή Ένωση, βασιζόμενη στην εμπειρία πολυάριθμων κρατών μελών ( 14 ) , καθώς και των τοπικών και περιφερειακών αρχών σε όλη την ΕΕ·

29. τονίζει πως, παρότι η εκπαίδευση εμπίπτει στις αρμοδιότητες των κρατών μελών, είναι απαραίτητο να επανεξεταστεί το εκπαιδευτικό υλικό σχετικά με τον Ιουδαϊσμό, τον αντισημιτισμό, το Ολοκαύτωμα και το σύγχρονο Ισραήλ, το οποίο χρησιμοποιείται στα ευρωπαϊκά εκπαιδευτικά ιδρύματα. Σημειώνεται πως αυτό το υλικό πρέπει να συμμορφώνεται πλήρως με τα πρότυπα ειρήνης, ανεκτικότητας, συνύπαρξης και μη βίας της UNESCΟ. Επιπλέον, τα κονδύλια της ΕΕ θα πρέπει να χορηγούνται για τη χρηματοδότηση των εγχειριδίων που πληρούν όλα τα προαναφερθέντα πρότυπα της UNESCO. Η κατάλληλη κατάρτιση των εκπαιδευτικών σε όλες τις βαθμίδες εκπαίδευσης για την αντιμετώπιση του αντισημιτισμού και την καταπολέμηση των προκαταλήψεων εντός και μέσω της εκπαίδευσης κρίνεται καθοριστικής σημασίας ( 15 ) . Η ανταλλαγή βέλτιστων πρακτικών μεταξύ εκπαιδευτικών, εκπαιδευτών και διαφόρων επιπέδων διακυβέρνησης με αρμοδιότητα στον σχεδιασμό και στην εφαρμογή εκπαιδευτικών πολιτικών θα μπορούσε να ενισχύσει περαιτέρω την καταπολέμηση των παρανοήσεων και των στερεοτύπων·

30. εκφράζει την ανησυχία της ως προς την επανεμφάνιση αντισημιτικών ενεργειών στα σχολεία και τις αυξανόμενες δυσκολίες που αντιμετωπίζουν ορισμένοι εκπαιδευτικοί στην διδασκαλία της Σοά, και συμφωνεί πως οι εκπαιδευτικοί θα πρέπει να ενδυναμωθούν προκειμένου να διδάσκουν σχετικά με τον αντισημιτισμό, τη Σοά, την εβραϊκή ζωή και την ιστορία, μεταξύ άλλων σε πολυπολιτισμικές τάξεις· τονίζει συνεπώς τη σημασία του να παρέχουν τα κράτη μέλη στους εκπαιδευτικούς –ιδίως όσους διδάσκουν Ιστορία– και τους διευθυντές σχολείων ενισχυμένη παιδαγωγική στήριξη όσον αφορά τη διδασκαλία της περιόδου γύρω από τον Β’ Παγκόσμιο Πόλεμο και γενικότερα την εξέταση του ζητήματος του αντισημιτισμού. Επισημαίνει πως για την αξιολόγηση και τη βελτίωση του διδακτικού υλικού που χρησιμοποιείται στα διάφορα κράτη μέλη και περιφέρειες, είναι ιδιαίτερα αναγκαίες οι διαρθρωμένες ανταλλαγές με τους εκπαιδευτικούς·

31. επικροτεί το γεγονός ότι η Επιτροπή συνεχίζει να χρηματοδοτεί δράσεις στα κράτη μέλη για την συστηματική καταπολέμηση του αντισημιτισμού και την καλλιέργεια της εβραϊκής ζωής σε τοπικό και περιφερειακό επίπεδο και για την προαγωγή της γνώσης της σημερινής και της παλαιότερης περιφερειακής και τοπικής εβραϊκής ζωής, καθώς και τις επαφές με τις τοπικές κοινότητες· αυτές οι δράσεις που θα πρέπει να υποστηριχθούν επίσης από ενωσιακά προγράμματα όπως τα προγράμματα «Ορίζοντας Ευρώπη» και CERV·

32. χαιρετίζει θερμά τα διεθνή ερευνητικά έργα για την πρόληψη του αντισημιτισμού, όπως για παράδειγμα συγκριτικά έργα για την αντιμετώπιση του αντισημιτισμού στη σχολική εκπαίδευση, και ζητεί τη στοχευμένη ευρωπαϊκή χρηματοδότησή τους·

33. υπογραμμίζει τη σημασία των εκδηλώσεων μνήμης για την ηρωική στάση των μη Εβραίων που θυσίασαν τη ζωή τους σε ολόκληρη την Ευρώπη για να βοηθήσουν τους Εβραίους κατά τη διάρκεια της Σοά·

34. ενθαρρύνει τη συντονισμένη και διασυνοριακή ανάπτυξη πολύγλωσσου εκπαιδευτικού υλικού για την πρόληψη του αντισημιτισμού και εγχειριδίων για εκπαιδευτικούς, τα οποία θα είναι ψηφιακά και ελεύθερα προσβάσιμα·

35. θεωρεί ζωτικής σημασίας την ενίσχυση των μηχανισμών ελέγχου της χρηματοδότησης ομάδων που, υπό το πρόσχημα μη κυβερνητικών οργανώσεων, υποθάλπουν τον αντισημιτισμό, προωθούν την πρωτοβουλία Μποϊκοτάζ, Απόσυρση Επενδύσεων, Κυρώσεις (BDS) ή δικαιολογούν και ενθαρρύνουν την τρομοκρατία·

36. εκφράζει την εκτίμησή της για το έργο της Ευρωπαϊκής Υποδομής Έρευνας Ολοκαυτώματος (EHRI) ( 16 ) και κρίνει σημαντικό να διασφαλιστεί το μέλλον της διακρατικής έρευνας, μνήμης και εκπαίδευσης για το Ολοκαύτωμα μετά τη λήξη του έργου το 2024. Πρόκειται για την ερευνητική πρωτοβουλία του Ολοκαυτώματος που λαμβάνει τη μεγαλύτερη χρηματοδότηση από την ΕΕ στον κόσμο·

Ανάληψη ηγετικού ρόλου στην καταπολέμηση του αντισημιτισμού

37. επιδοκιμάζει την αναγνώριση εκ μέρους της Ευρωπαϊκής Επιτροπής ότι το Ισραήλ είναι βασικός εταίρος της Ευρωπαϊκής Ένωσης στην παγκόσμια καταπολέμηση του αντισημιτισμού. Επιπλέον, η ΕΟΚΕ υποστηρίζει πλήρως τη συνεργασία με την ad hoc ομάδα εργασίας που συστάθηκε από την Ευρωπαϊκή Επιτροπή και την ομάδα εργασίας του Ευρωπαϊκού Κοινοβουλίου για τον αντισημιτισμό·

38. υπογραμμίζει τη σημασία της συμμετοχής των εθνικών, περιφερειακών και τοπικών αρχών, καθώς και των εβραϊκών κοινοτήτων και των κοινωνιών των πολιτών, προκειμένου να ενισχυθεί η νομιμοποίηση των εθνικών σχεδίων δράσης και να καταπολεμηθεί αποτελεσματικότερα ο αντισημιτισμός στην Ευρώπη. Είναι επίσης σημαντικό να ανταλλάσσονται ορθές πρακτικές μεταξύ των διαφόρων χωρών και μεταξύ των τοπικών και των περιφερειακών αρχών, συμπεριλαμβανομένων των στόχων και των μέτρων που προβλέπονται στα σχέδια εκπαίδευσης, νομοθεσίας ή έρευνας, τα οποία εκπονούνται στα διάφορα επίπεδα διακυβέρνησης και κοινωνίας των πολιτών·

39. πιστεύει πως, δεδομένου ότι οι τοπικές και οι περιφερειακές αρχές βρίσκονται στην πρώτη γραμμή της καταπολέμησης του αντισημιτισμού και της διαφύλαξης της εβραϊκής ζωής, θα πρέπει να τους δοθεί η ευκαιρία να συμμετέχουν στις ανταλλαγές, στις τακτικές διαβουλεύσεις και στις συζητήσεις με τα θεσμικά όργανα της ΕΕ·

40. δηλώνει τη διαθεσιμότητα της ΕτΠ να συνεισφέρει, όπου κρίνεται σκόπιμο, στις εργασίες της ad-hoc ομάδας εργασίας για την καταπολέμηση του αντισημιτισμού, η οποία έχει συσταθεί από την Επιτροπή, και την προθυμία της να προσκαλέσει τους εκπροσώπους της ομάδας σε σχετικές συνεδριάσεις της ΕτΠ·

41. θα ανταποκριθεί στο κάλεσμα της Επιτροπής για την υποδειγματική συμπεριφορά και τη βελτίωση της αντιπροσωπευτικότητας του προσωπικού της ΕτΠ μέσω μέτρων πρόσληψης και επιλογής.

Βρυξέλλες, 29 Ιουνίου 2022. Ο Πρόεδρος της Ευρωπαϊκής Επιτροπής των Περιφερειών Vasco ALVES CORDEIRO

(1) Ποσοστό 79 % των Ευρωπαίων Εβραίων αισθάνονται κατηγορούμενοι για κάτι που έπραξε το κράτος του Ισραήλ. Το 69 % αναφέρουν ότι η αραβοϊσραηλινή σύγκρουση έχει αντίκτυπο στο αίσθημα ασφάλειας (δεύτερη έρευνα του FRA, 2018): https://fra.europa.eu/sites/default/files/fra_uploads/fra-2018-experiences-and-perceptions-of-antisemitism-survey_en.pdf).

(2) COR-2020-04617.

(3) C(2021) 2699 final: https://ec.europa.eu/info/sites/default/files/c_2021_2699_f1_commission_implementing_decision_en_v3_p1_1177590.pdf· πρόγραμμα CERV: https://ec.europa.eu/info/funding-tenders/opportunities/portal/screen/programmes/cerv.

(4) Προγράμματα «Δικαιοσύνη», «Ορίζοντας Ευρώπη», «Δημιουργική Ευρώπη», Erasmus+, το Ταμείο Εσωτερικής Ασφάλειας, τα ταμεία για την πολιτική συνοχής, ο Μηχανισμός Γειτονίας, Ανάπτυξης και Διεθνούς Συνεργασίας (NDICI) και ο Μηχανισμός Προενταξιακής Βοήθειας (ΜΠΒ).

(5) Young Jewish Europeans: perceptions and experiences of antisemitism (Νέοι Ευρωπαίοι Εβραίοι: αντιλήψεις και εμπειρίες αντισημιτισμού), FRA, 2019: https://fra.europa.eu/sites/default/files/fra_uploads/fra-2019-young-jewish-europeans_en.pdf.

(6) Εμπειρίες και αντιλήψεις αντισημιτισμού — Δεύτερη έρευνα σχετικά με τις διακρίσεις και τα εγκλήματα μίσους κατά των Εβραίων στην ΕΕ, FRA, 2018: https://fra.europa.eu/sites/default/files/fra_uploads/fra-2018-experiences-and-perceptions-of-antisemitism-survey_en.pdf.

(7) Ειδικό Ευρωβαρόμετρο 484, Perceptions of antisemitism (Αντιλήψεις αντισημιτισμού), 2019: https://europa.eu/eurobarometer/surveys/detail/2220.

(8) Απόφαση-πλαίσιο 2008/913/ΔΕΥ του Συμβουλίου, της 28ης Νοεμβρίου 2008, https://eur-lex.europa.eu/legal-content/EL/ALL/?uri=CELEX%3A32008F0913.

(9) Έρευνες του Ευρωβαρομέτρου (europa.eu).

(10) Ευρωπαϊκό πλαίσιο δράσης στον τομέα της πολιτιστικής κληρονομιάς.

(11) ΟΑΣΕ: Οργανισμός για την Ασφάλεια και τη Συνεργασία στην Ευρώπη.

(12) ODIHR: Γραφείο των δημοκρατικών θεσμών και των ανθρωπίνων δικαιωμάτων του ΟΑΣΕ

(13) UNESCO: Η Εκπαιδευτική, Επιστημονική και Επιμορφωτική Οργάνωση των Ηνωμένων Εθνών.

(14) Kovács, A., Fischer, G., Antisemitic Prejudices in Europe: Survey in 16 European Countries (Αντισημιτικές προκαταλήψεις στην Ευρώπη: Έρευνα σε 16 ευρωπαϊκές χώρες), Action and Protection League, 2021: European antisemitism survey — APL — Action & Protection League (apleu.org).

(15) «Addressing Anti-Semitism in Schools: Training Curricula» (Αντιμετώπιση του αντισημιτισμού στα σχολεία: Προγράμματα κατάρτισης), δημοσίευση που αναπτύχθηκε από κοινού από το γραφείο Δημοκρατικών Θεσμών και Ανθρωπίνων Δικαιωμάτων (ODIHR) του ΟΑΣΕ και την UNESCO.

(16) https://www.ehri-project.eu/.